

Polisi Diogelwch Gwybodaeth

|  |  |
| --- | --- |
| **TEITL Y POLISI** | Polisi Diogelwch Gwybodaeth |
| **DYDDIAD CYMERADWYO** | 01 Rhagfyr 2021 |
| **CORFF CYMERADWYO** | Y Bwrdd Rheoli |
| **FERSIWN** | 1.2 |
| **DYDDIADAU ADOLYGU BLAENOROL** | Dd/G |
| **DYDDIAD ADOLYGU NESAF** | Medi 2024 |
| **CANLYNIAD ASESIAD EFFAITH CYDRADDOLDEB** | *Dim newid o bwys* |
| **POLISÏAU / GWEITHDREFNAU / ARWEINIAD CYSYLLTIEDIG** | * Polisi Defnydd Derbyniol TG * Polisi Diogelu Data * Polisi Rheoli a Llywodraethu Data * Polisi Rheoli Risg |
| **DYDDIAD GWEITHREDU** | Ar unwaith yn dilyn cymeradwyaeth |
| **PERCHENNOG Y POLISI (TEITL SWYDD)** | Pennaeth Gwasanaethau Gwybodaeth |
| **UNED / GWASANAETH** | Gwasanaethau Llyfrgell a Gwybodaeth |
| **CYFEIRIAD E-BOST CYSYLLTU** | helpdesk@cardiffmet.ac.uk |

# Rheoli Fersiynau

|  |  |  |
| --- | --- | --- |
| **FERSIWN** | **DYDDIAD** | **RHESWM DROS NEWID** |
| 1.0 | Medir 2021 | Fersiwn gyntaf – diweddaru ac amnewid y Polisi Cyfathrebu Electronig â Pholisi Diogelwch Gwybodaeth ac is-bolisïau (Defnydd Derbyniol TG a Diogelu Data) |
| 1.2 | 1.12.21 | Diweddarwyd yn dilyn adborth yn y Bwrdd Rheoli ar 1.12.21 |

# Cyflwyniad

## Mae gwybodaeth, ar bob ffurf, yn un o asedau pennaf y Brifysgol. Mae ei churadu a’i diogelu’n effeithiol yn hanfodol i gynnal a chefnogi gweithrediadau’r Brifysgol, ei hyfywedd ariannol a’i henw da. Mae’r Polisi Diogelwch Gwybodaeth yn elfen graidd Fframwaith Polisi Diogelwch Gwybodaeth cyffredinol y Brifysgol, sy’n pennu’r egwyddorion a’r rolau a chyfrifoldebau y mae Prifysgol Metropolitan Caerdydd yn eu cymhwyso wrth fodloni ei chyfrifoldebau cyfreithiol o ran diogelu, amddiffyn, a llywodraethu ei hasedau gwybodaeth.

## Dylai gael ei ddarllen ochr yn ochr â’r polisïau a gweithdrefnau eraill sy’n ffurfio rhan o’r Fframwaith cyffredinol hwnnw, sef:

### Polisi Defnydd Derbyniol TG*:* Mae’r Polisi hwn yn pennu cyfrifoldebau ac ymddygiadau gofynnol pob defnyddiwr cyfleusterau TG a ddarperir gan Brifysgol Metropolitan Caerdydd

### Polisi Rheoli a Llywodraethu Data*:* Mae’r Polisi hwn yn disgrifio’r trefniadau mae’r Brifysgol yn eu sefydlu i sicrhau uniondeb ac ansawdd data ar draws ei holl systemau

### *Polisi Diogelu Data:* Mae’r Polisi hwn yn amlinellu sut mae’r Brifysgol yn cydymffurfio â gofynion Rheoliad Cyffredinol y DU ar Ddiogelu Data (GDPR)

## Disgwylir i’r holl staff fod yn ymwybodol o’r fframwaith polisi hwn ac i gydymffurfio â’i ddarpariaethau yn unol â gofynion Cod Ymddygiad Proffesiynol Met Caerdydd.

# Diben

## Diben y Polisi hwn yw:

### Disgrifio sut mae gwybodaeth y Brifysgol yn cael ei diogelu rhag bygythiadau diogelwch mewnol ac allanol a allai effeithio’n andwyol ar ei gweithrediadau, ei sefyllfa ariannol neu ei henw da

### Amlinellu cyfrifoldebau’r Brifysgol mewn perthynas â’r wybodaeth sydd wedi ei hymddiried ynddi

### Disgrifio sut mae’r Brifysgol ym amddiffyn cyfrinachedd, uniondeb ac argaeledd gwybodaeth trwy ddefnydd ymarferol dulliau rheoli er mwyn atal, neu leihau, effeithiau annymunol

### Sicrhau bod holl ddefnyddwyr gwybodaeth y Brifysgol yn deall eu rolau a’u cyfrifoldebau hwythau mewn perthynas â diogelwch gwybodaeth

### Cynnig fframwaith trosfwaol am bolisïau perthnasol eraill y Brifysgol.

# Cwmpas

## Mae’r polisi hwn yn berthnasol i:

### bob unigolyn sydd â mynediad i wybodaeth a thechnolegau’r Brifysgol.

### pob cyfleuster, technoleg a gwasanaeth a ddefnyddir i brosesu gwybodaeth y Brifysgol.

### yr holl wybodaeth sy’n cael ei phrosesu, ei chyrchu, ei rhannu, ei thrafod, neu ei storio (mewn unrhyw fformat) gan y Brifysgol i gefnogi ei gweithgareddau gweithredol, gan gynnwys defnydd dyfeisiau personol i gyflawni busnes y Brifysgol a defnydd unrhyw ddata a gedwir o ganlyniad i rôl unigolyn yn y Brifysgol.

### prosesau mewnol ac allanol a ddefnyddir i brosesu gwybodaeth y Brifysgol.

### pob parti allanol sy’n darparu gwasanaethau prosesu gwybodaeth i’r Brifysgol.

## Caiff y polisi ei gyfathrebu i holl ddefnyddwyr gwybodaeth y Brifysgol, a threfnir ei fod ar gael i bartïau perthnasol, fel y bo’n briodol.

# Diffiniadau

## *Staff* - Mae staff yn aelodau’r Brifysgol gyda a heb gyflog misol neu’r sawl sy’n cael eu contractio’n unigol gan y Brifysgol i ddarparu gwasanaeth.

## *Myfyriwr* - Unigolyn sy’n dilyn unrhyw gwrs astudiaeth yn y Brifysgol.

## *Ymwelwyr* - Ymwelydd yw unrhyw un, heb fod yn aelod staff nac yn fyfyriwr, sydd angen mynediad i adeiladau neu wasanaethau’r Brifysgol.

## *Gwybodaeth* - Canlyniad prosesu, trin, neu drefnu data. Mae enghreifftiau’n cynnwys ond heb fod yn gyfyngedig i, ddelweddau testun, seiniau, codau, rhaglenni cyfrifiadur, meddalwedd a chronfeydd data.

## *Data* - Gwybodaeth ar ffurf grai.

## *Cyfrinachedd* – Priodwedd nad yw gwybodaeth yn cael ei threfnu i fod ar gael nac yn cael ei datgelu i unigolion, endidau, neu brosesau heb awdurdod.

## *Uniondeb* - Priodwedd cywirdeb a chyflawnrwydd.

## *Argaeledd* - Priodwedd bod yn hygyrch ac yn ddefnyddiadwy ar gais gan endid ag awdurdod.

## *Defnyddwyr* – Unrhyw unigolyn, neu grŵp o unigolion, sy’n cyrchu, yn prosesu neu’n edrych ar wybodaeth y Brifysgol.

## Mae’r termau ‘Gwybodaeth’ a ‘Data’ yn cael eu defnyddio’n gyfnewidiol o fewn y ddogfen hon.

# Egwyddorion Arweiniol ac Ymrwymiadau’r Brifysgol

## Mae’r Brifysgol wedi ymrwymo i amddiffyn diogelwch ei gwybodaeth a’i systemau gwybodaeth. Mae wedi ymrwymo hefyd i bolisi addysg, hyfforddiant ac ymwybyddiaeth ar gyfer diogelwch gwybodaeth.

## Caiff gwybodaeth a reolir gan y Brifysgol ei sicrhau’n briodol i amddiffyn rhag toriadau cyfrinachedd, methiannau uniondeb neu ymyriadau ag argaeledd yr wybodaeth honno, ac i sicrhau cydymffurfedd cyfreithiol, rheoleiddiol a chontractiol priodol.

## I ddiwallu’r bwriad hwn, bydd y Brifysgol yn cymryd y camau canlynol:

### atal datgelu, addasu, tynnu, neu ddifa gwybodaeth heb awdurdod

### atal mynediad heb awdurdod i systemau gwybodaeth a chymwysiadau

### sicrhau bod uwch reolwyr yn darparu digon o gyfeiriad a chefnogaeth er diogelwch gwybodaeth sy’n cyd-fynd ag amcanion strategol y Brifysgol a deddfau a rheoliadau perthnasol

### sefydlu fframweithiau rheoli i gychwyn a rheoli gweithredu diogelwch gwybodaeth o fewn y Brifysgol

### sicrhau bod cyflogeion, myfyrwyr a chontractwyr yn deall eu cyfrifoldebau mewn perthynas â diogelwch gwybodaeth

### rheoli risg i ddiogelwch gwybodaeth yn weithredol trwy fframweithiau rheoli risg y Brifysgol, gan adrodd i’r Weithrediaeth a’r Bwrdd

### cyfyngu mynediad i wybodaeth (angen gwybod) a chyfleusterau prosesu gwybodaeth

### atal mynediad heb awdurdod i systemau gwybodaeth a chymwysiadau

### atal mynediad ffisegol heb awdurdod, difrod ac ymyrraeth â gwybodaeth y Brifysgol a chyfleusterau prosesu gwybodaeth

### sicrhau defnydd priodol ac effeithiol ar amgryptio i amddiffyn cyfrinachedd, dilysrwydd a/neu uniondeb gwybodaeth

### sicrhau gweithredu cyfleusterau prosesu gwybodaeth yn gywir ac yn ddiogel

### sicrhau bod gwybodaeth a chyfleusterau prosesu gwybodaeth yn cael eu hamddiffyn rhag maleiswedd

### creu copi wrth gefn o wybodaeth i amddiffyn yn erbyn colli data

### cynnal cofnodi a monitro er mwyn canfod anomalïau a generadu unrhyw dystiolaeth y gall fod ei hangen i gefnogi ymchwiliadau

### cynnal a diweddaru meddalwedd weithredol a chymwysiadau i sicrhau uniondeb systemau gweithredol

### cynnal asesiadau gwendid technegol yn rheolaidd

### sicrhau diogelwch gwybodaeth yn rhwydweithiau’r Brifysgol a’i chyfleusterau prosesu gwybodaeth ategol yn unol â’r Polisi Diogelu Data

### cynnal diogelwch gwybodaeth sy’n cael ei throsglwyddo o fewn y Brifysgol ac i unrhyw endid allanol

### sicrhau bod diogelwch gwybodaeth yn rhan gynhenid o systemau gwybodaeth trwy gydol eu cylch bywyd (o gysyniad i waredu/terfynu)

### sicrhau ymagwedd gyson ac effeithiol at reoli digwyddiadau diogelwch gwybodaeth, gan gynnwys cyfathrebu am ddigwyddiadau a gwendidau diogelwch, trwy’r llinell adrodd rheolwyr, ac i asiantaethau ac awdurdodau fel a argymhellir gan swyddog cydymffurfedd y Brifysgol, yn unol â difrifoldeb yr achos/ digwyddiad

### sefydlu diogelwch gwybodaeth yn systemau rheoli parhad busnes y Brifysgol

### sicrhau cydymffurfedd â rhwymedigaethau cyfreithiol, statudol, rheoleiddiol neu gontractiol mewn perthynas â diogelwch gwybodaeth ac unrhyw ofynion diogelwch

### sicrhau bod pob defnyddiwr yn cynnal hyfforddiant gorfodol ymwybyddiaeth o ddiogelwch gwybodaeth a diogelu data

### sicrhau bod y diogelwch gwybodaeth hwn yn cael ei weithredu yn unol â’r polisi hwn a pholisïau, gweithdrefnau neu safonau ategol eraill.

# Rolau a Chyfrifoldebau

## Mae gan y cyrff a’r unigolion canlynol gyfrifoldebau penodol o ran diogelwch gwybodaeth:

### Mae gan y *Perchennog Polisi* awdurdod gweithredol dros ddiogelwch gwybodaeth o fewn y Brifysgol ac yn datblygu polisïau sy’n sail i’r rheolaethau mae eu hangen.

### Mae gan y *Pwyllgor Strategaeth Ddigidol* drosolwg gweithredol dros ddiogelwch gwybodaeth o fewn y Brifysgol. Mae gan y Pwyllgor gyfrifoldeb dros oruchwylio rheolaeth y risgiau diogelwch gwybodaeth i staff a myfyrwyr y Brifysgol, ei seilwaith a’i gwybodaeth.

### Bydd gan y *Tîm* *Diogelwch TG*, ar ôl iddo gael ei greu (rhagwelir mai 21/22 fydd hynny) rôl arwyddocaol mewn cyflenwi a chymhwyso’r polisi hwn, yn ogystal â sefydlu grwpiau a rolau i gyflenwi datblygiadau allweddol.

### Mae’r *Gymuned Ymarfer Cydymffurfedd Gwybodaeth* yn cynnwys cynrychiolwyr o bob Ysgol ac Uned. Disgwylir i’w haelodau weithredu’n hyrwyddwyr diogelwch a llywodraethu gwybodaeth da yn eu meysydd a chefnogi, arwain a helpu i ddatblygu arfer gorau

### Bydd *Llywodraethwyr* yn sicrhau bod prosesau rheoli risg mewn perthynas â Diogelwch Gwybodaeth yn ddigon cadarn ac yn gallu amddiffyn y sefydliad, ei staff a’i fyfyrwyr yn effeithiol.

### Bydd y *Bwrdd Rheoli* yn rhoi’r gymeradwyaeth derfynol am bolisïau, ac yn bwynt uwchgyfeirio yn achos problemau.

### Bydd *Perchnogion Asedau Gwybodaeth* yn sicrhau bod yr asedau maent yn eu cynrychioli yn gweithredu’n ddiogel.

### Mae *Stiwardiaid Data* yn chwarae rôl o bwys wrth sicrhau llywodraethu cadarn ar ddata, yn nodweddiadol yn erbyn system benodol.

### Mae *Defnyddwyr* yn gyfrifol am gymhwyso’r egwyddorion arweiniol a ddisgrifir yma a’r gofynion a fanylir yn y Polisi Defnydd Derbyniol TG. Yn benodol:

* cymryd camau rhesymol i atal datgelu, addasu, tynnu, neu ddifa gwybodaeth heb awdurdod
* bod yn atebol am ddiogelu eu gwybodaeth ddilysu (e.e. cyfrineiriau) a dilyn arweiniad dilysu’r Brifysgol
* atal mynediad i systemau gwybodaeth a chymwysiadau heb awdurdod
* adrodd digwyddiadau o ddefnydd amhriodol ar wybodaeth y Brifysgol a allai fod yn doriad y polisi neu’r is-bolisïau hyn
* sicrhau defnydd priodol ac effeithiol ar amgryptio i ddiogelu cyfrinachedd, dilysrwydd a/neu uniondeb gwybodaeth pan fo’n briodol gwneud hynny
* cymryd camau rhesymol i atal colled, difrod, lladrad neu gyfaddawdu asedau ac ymyriadau i weithrediadau’r Brifysgol
* sicrhau bod eu cyfleusterau prosesu gwybodaeth, e.e. ffonau symudol, cyfrifiaduron, ac ati, yn cael eu cynnal a chadw’n gywir, eu patsio a bod ganddynt y gallu cyfredol i ganfod maleiswedd er mwyn galluogi gweithrediadau diogel
* sicrhau eu bod yn creu copi wrth gefn o unrhyw wybodaeth o werth a gedwir ar eu dyfeisiau eu hun neu a gyrchir arnynt, i amddiffyn yn erbyn colled data.
* cynnal diogelwch gwybodaeth sy’n cael ei defnyddio neu ei throsglwyddo o fewn y Brifysgol ac i unrhyw endid allanol
* sicrhau cydymffurfio â rhwymedigaethau cyfreithiol, statudol, rheoleiddiol neu gontractiol mewn perthynas â diogelwch gwybodaeth ac unrhyw ofynion diogelwch drwy ddilyn darpariaethau’r polisi hwn a pholisïau ac arweiniad cysylltiedig.

## Bydd y Brifysgol yn cynnal gweithgareddau cydymffurfedd a sicrhau diogelwch gwybodaeth, wedi’u hwyluso gan Dîm Diogelwch TG y Brifysgol, i sicrhau bod gofynion y polisi yn cael eu bodloni. Bydd methiannau bwriadol a/neu luosog i gydymffurfio â’r Polisi yn cael eu trin yn ddifrifol gan y Brifysgol a gallant arwain at gamau gorfodi ar gyfer grŵp a/neu unigolyn, a allai gynnwys, ond heb fod yn gyfyngedig i, ymchwiliad o dan y Weithdrefn Disgyblu Staff neu Fyfyrwyr fel y bo’n briodol.

## Mae arweiniad pellach ar gael drwy gysylltu â’r Ddesg Gymorth TG ar 02920417000 neu drwy e-bostio [ithelpdesk@cardiffmet.ac.uk](mailto:ithelpdesk@cardiffmet.ac.uk).

# Polisïau a Gweithdrefnau Cysylltiedig

## Dylai’r Polisi hwn gael ei ddarllen ochr yn ochr â pholisïau dilynol y Brifysgol:

* Polisi Diogelu Data
* Polisi Defnydd Derbyniol TG
* Polisi Rheoli a Llywodraethu Data
* Polisi Rhyddid Gwybodaeth
* Polisi Rheoli Cofnodion
* Polisi Disgyblu Staff
* Gweithdrefn Disgyblu Myfyrwyr
* Polisi Rheoli Risg
* Cod Ymddygiad Proffesiynol Met Caerdydd

## Mae copïau o’r polisïau hyn ar gael o: <https://www.cardiffmet.ac.uk/about/policyhub/Pages/default.aspx>

## Wrth gymhwyso’r Polisi hwn, bydd y Brifysgol yn sicrhau ei bod yn cydymffurfio â holl ddeddfwriaeth berthnasol y DU, gan gynnwys:

### Rheoliad Cyffredinol y DU ar Ddiogelu Data (GDPR)

### Deddf Rhyddid Gwybodaeth 2000

### Deddf Camddefnyddio Cyfrifiadur 1990

### Deddf Gwrth-derfysgaeth a Diogelwch 2015

# Adolygu a Chymeradwyo

## Caiff y polisi ei adolygu a’i ddiweddaru bob tair blynedd oni bai bod newidiadau deddfwriaethol neu statudol yn eu gwneud yn ofynnol ei adolygu’n gynt.

## Yr awdurdod cymeradwyo yw Bwrdd Rheoli’r Brifysgol.